Diari Oficial de la Generalitat Valenciana


Sumari del DOGV 8346, del 25-07-2018 (2018/7310)

RESOLUCIÓ 19 de juliol de 2018, de la Direcció General de Justícia, per la qual s'actualitzen els imports econòmics regulats en l'Ordre de 23 de juliol de 2001, de la Conselleria de Justícia i Administracions Públiques, que regula l'organització i el funcionament del sistema de peritatges judicials, al seu torn modificada per l'Ordre 3/2015, de 4 de desembre de la Conselleria de Justícia, Administració Pública, Reformes Democràtiques i Llibertats Públiques.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8346

Data del DOGV
:   25-07-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/7310


Data del document
:   19-07-2018

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ 19 de juliol de 2018, de la Direcció General de Justícia, per la qual s'actualitzen els imports econòmics regulats en l'Ordre de 23 de juliol de 2001, de la Conselleria de Justícia i Administracions Públiques, que regula l'organització i el funcionament del sistema de peritatges judicials, al seu torn modificada per l'Ordre 3/2015, de 4 de desembre de la Conselleria de Justícia, Administració Pública, Reformes Democràtiques i Llibertats Públiques. [2018/7310]  
L'Ordre de 23 de juliol de 2001, de la Conselleria de Justícia i Administracions Públiques, que regula l'organització i el funcionament del sistema de peritatges judicials.  
L'Ordre 3/2015, de 4 de desembre, de la Conselleria de Justícia, Administració Pública, Reformes Democràtiques i Llibertats Públiques, que modifica l'anterior establix el preu cada perícia, fixant-lo en 150 euros. Excepcionalment i amb l'informe favorable i raonat del col·legi professional competent, quan es considere que una perícia comporta una especial dificultat i cost per al pèrit designat, la Direcció General de Justícia podrà resoldre el seu pagament al preu de 300 euros.  
  
L'anterior ordre establix en la disposició addicional única, que s'autoritza la persona titular de la direcció general que ostente competències en matèria de justícia, per a dictar les resolucions oportunes per a actualitzar els imports econòmics establits en la referida ordre.  
  
El Decret 17/2017, de 10 de febrer, del Consell, pel qual s'aprova el Reglament d'assistència jurídica gratuïta (DOGV 01.03.2017), regula en el seu capítol VII l'assistència Pericial Gratuïta, establint que el reconeixement del dret a l'assistència jurídica gratuïta eximirà els seus titulars de l'obligació d'abonar les despeses derivades de les actuacions pericials practicades al llarg del procés per al qual es va sol·licitar aquest dret.  
Els pèrits judicials exercixen una extraordinària labor de col·laboració amb els òrgans judicials de la Comunitat Valenciana, emetent els informes que se li han sol·licitat, i que de vegades a més de la complexitat que comporten aborden matèries especialment delicades com el seguiment de les mesures judicials adoptades en execució de sentència entorn de les relacions paternofilials.  
  
Per això s'ha considerat oportú revisar el preu establit al seu dia en l'Ordre anteriorment ressenyada, per a tots aquells informes que s'emeten en execució de sentència respecte a les relacions paternofilials, ja que aquesta intervenció pericial suposa no sols l'emissió d'un informe, sinó també el seguiment de l'execució de la sentència a fi de garantir l'efectiva implantació de les mesures judicials.  
En conseqüència, per tot allò que s'ha exposat, i en virtut de les atribucions que em conferix l'article 9 del Decret 87/2017, de 7 de juliol, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, resolc:  
  
Primer  
Modificar els imports econòmics establits en l'apartat onze de l'Ordre de 23 de juliol de 2001, de la Conselleria de Justícia i Administracions Públiques, sobre organització i funcionament del sistema de peritatges judicials, modificada per l'Ordre 3/2015, de 4 de desembre de la Conselleria de Justícia, Administració Pública, Reformes Democràtiques i Llibertats Públiques, que queden tal com s'establix en l'annex únic a aquesta resolució.  
  
Contra la present resolució, que esgota la via administrativa, podrà interposar-se recurs potestatiu de reposició davant de la Direcció General de Justícia, en el termini d'un mes, segons el que establixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o recurs contenciós administratiu davant dels jutjats contenciosos administratius de València, o davant del jutjat en la circumscripció del qual tinga el domicili la persona recurrent, a la seua elecció, en el termini de dos mesos, des de l'endemà de la seua publicació, segons el que disposa els articles 8.2.a, 14.2, 25 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 19 de juliol de 2018.- La directora general de Justícia: Verónica López Ramón.  
  
  
ANNEX  
  
El preu que es fixa per cada perícia és de 150 euros. Excepcionalment i amb l'informe favorable i raonat del col·legi professional competent, quan es considere que una perícia comporta una especial dificultat i cost per al pèrit designat, la Direcció General de Justícia, podrà resoldre el seu pagament al preu de 300 euros. Quan es tracte d'una intervenció pericial, emesa per un psicòleg especialista en parentalitat, la qual cosa comporta a més de l'especial complexitat, el seguiment de l'execució de la sentència per a garantir l'efectiva implantació de les mesures judicials, i salvaguardar els drets dels menors, la Direcció General de Justícia, podrà resoldre el seu pagament al preu de 600 euros.